《过小岭 其一》
清代·陈同

此岭九十里，所历颇险恶。两夫舁一兜，袅袅竹竿弱。

片篷圆幕天，尺板危垫脚。所见高一头，有美自呈跃。

岭转初螺旋，崖断忽瓜削。曲则蚁穿珠，窄作鼠入角。

陡则马蓦坡，藏则蛇赴壑。进则鸟道争，退则蚓行却。

溪回路已穷，林转山又廓。峰峦递显藏，隐现随起落。

肩舆升降间，一一归领略。景色真难名，可喜又可愕。

作者简介：陈同，字镇常，又字小郑，顺德人。道光丙戌进士，即用知县。有《陈小郑诗》。